
	Targed 1
	Parhau i gyfeirio at ystod o lenyddiaeth er mwyn cryfhau cysylltiadau er mwyn creu dadl 

	Targed 2 
	Cofio prawf ddarllen y gwaith, gwirio’r iaith yn drwyadl a’r dewis o eirfa

	Targed 3 
	Cynnwys mwy o gyfeiriadau at ddamcaniaethau a’u dadansoddi mewn modd mwy beirniadol



ECAD6008: Cylch 3: Arwain y Dysgu: Beth, sut a pham ydw i’n addysgu?
Adfyfyriwch yn feirniadol ar eich cynnydd pedagogaidd fel y dangoswyd drwy elfennau gofynnol o’r Pasbort Dysgu Proffesiynol, gan nodi maes penodol ar gyfer datblygiad proffesiynol a chyfiawnhau’r camau nesaf ar gyfer gwella.
Rhan 1: Pasbort Dysgu Proffesiynol 
Myfyrio ar ddatblygu gwybodaeth am bwnc (Tab 5)
[image: ]Ased un – Cymhwysedd Digidol

 



Datblygais fy sgiliau digidol yn sylweddol wrth addysgu ar-lein a bu hyn yn fuddiol iawn i mi wrth ddatblygu’n broffesiynol, a hwyluso profiadau dysgu’r disgyblion ar-lein. Atega Estyn (2016) hyn gan nodi fod technoleg digidol ond yn diwygio’r addysgu a dysgu os yw staff yn hyderus wrth ei ddefnyddio. Trwy ddefnyddio iMovie a Flipgrid yn bwrpasol, galluogodd hyn i mi gyflwyno sbardun i’r wers neu er mwyn modelu enghraifft cyflawnadwy i’r disgyblion. Dysgais fod cyflwyno enghraifft oedd yn cyfateb gyda lefelau gallu’r disgyblion yn arweiniad buddiol iawn. Roedd modd iddynt wylio a stopio’r fideo yn ddiderfyn er mwyn cael dealltwriaeth lawn o’r dasg. O ganlyniad, roedd y gwaith a gyflawnwyd gan y disgyblion yn safonol. Gorbwysa’r manteision yr anfanteision o bell ffordd wrth ddefnyddio meddalwedd digidol. Gan ystyried fod y mwyafrif o’r disgyblion yn byw mewn cartrefi di-Gymraeg, roedd clywed fy iaith lafar raenus yn gymorth mawr iddynt gadw mewn cysylltiad â’r iaith Gymraeg. Yn ogystal, ar gyfer y rhieni Cymraeg nad oedd yn medru bod ger llaw yn ystod y gwersi cydamserol, roedd modd iddynt wrando ar y clipiau fideo er mwyn deall y dasg a rhoi cymorth i’w plant. Ar y cyfan, roedd sgiliau darllen Cymraeg y disgyblion yn wan iawn, felly bu hyn o fudd i’r disgyblion hynny sydd ag anawsterau darllen yn y Gymraeg. Golyga hyn fod clipiau fideo yn effeithiol am fod eu sgiliau gwrando yn y Gymraeg dipyn gwell, a’n eu caniatáu i barhau gyda’r dysgu. Oblegid hyn, roedd yn sicrhau fod pob disgybl yn cael mynediad cyfartal i’r dysgu ar bob adeg.
Doeddwn i heb glywed am Flipgrid o’r blaen ac er fy mod wedi defnyddio iMovie o’r blaen, nid oeddwn yn gwbl hyderus yn ei ddefnyddio. Cydnabydda Estyn (2017) fod yr Ysgol yn flaengar iawn wrth baratoi ar gyfer y cwricwlwm newydd i Gymru, a’i bod yn paratoi’n bwrpasol i wireddu’r Fframwaith Cymhwysedd Digidol. Roeddwn yn sicr eisiau cynnal cysondeb yn narpariaeth y disgyblion, felly es ati i ymchwilio ar y wê ac arbrofi gyda’r meddalwedd ar fy mhen fy hun. Enghraifft o hyn oedd treialu’r defnydd o ‘Escape Room’ rhyngweithiol gan ddefnyddio Google forms. O ganlyniad, roeddwn yn dysgu technegau newydd ac yn llwyddo eu defnyddio’n effeithiol. Erbyn hyn, dwi dipyn mwy hyderus yn eu defnyddio a pe bai cyfnod clo arall byddwn yn fwy na hapus i’w defnyddio eto. Law yn llaw â hyn, byddaf yn manteisio ar bob cyfle i’w defnyddio yn yr ystafell ddosbarth ar draws yr Ysgol gyfan. Er enghraifft, mewn ardaloedd parhaus a thasgau annibynnol. 








[image: ]Ased dau – Ieithoedd, Llythrennedd a Chyfathrebu

Gwelir pedwar sleid o’r cyflwyniad roeddwn wedi paratoi er mwyn cyflwyno ‘cinquain poem’ i’r dosbarth ar-lein mewn gwers gydamserol, cyn symud ymlaen i gasglu geirfa er mwyn cyd-ysgrifennu ‘cinquain poem’ fel dosbarth. Pwysleisia State Government of Victoria:
as children are scaffolded by educators to participate in more varied experiences with writing, their ability to create complex, multimodal texts develops...writing experiences provide endless opportunities for developing children’s artistic, as well as written expression (State Government of Victoria, 2020). 
Uchod gellir gweld y daflen waith oedd yn dilyn yn y wers nesaf lle'r oedd angen i’r disgyblion ddefnyddio eu gwybodaeth flaenorol er mwyn ysgrifennu ‘cinquain poem’ eu hunain am rywun sydd yn bwysig iddynt. Roedd hyn yn addas iawn gan fod Sul y Mamau ar y gorwel.
Nid oeddwn yn gyfarwydd â ‘cinquain poem’ felly roedd yn hanfodol fy mod yn gwneud gwaith ymchwil trylwyr er mwyn cyfarwyddo gyda’i nodweddion ac ehangu fy nealltwriaeth bersonol. O ganlyniad, roeddwn yn hyderus i ateb unrhyw gwestiynau oedd yn codi gan ddisgyblion, a rhoi arweiniad cadarn iddynt wrth gyflwyno’r math yma o lenyddiaeth. Un o fy nhargedau gan fy mentor oedd i barhau i ymchwilio i destunau cyn eu cyflwyno i’r dosbarth er mwyn gallu trosglwyddo fy ngwybodaeth a dealltwriaeth i’r disgyblion. Yn ogystal, roeddwn yn medru ateb unrhyw gwestiynau oedd yn codi yn hyderus. 
Wrth ymchwilio, daeth i’r amlwg fod angen dealltwriaeth gadarn o sillafau ar unigolyn er mwyn llwyddo ysgrifennu ‘cinquain poem’. Rhagwelais fyddai hyn o bosib yn heriol i ambell ddisgybl gan eu bod yn debyg iawn i rythm a mae cyd-symud yn gallu achosi trafferth i nifer fawr ohonom. Penderfynais ei fod yn hanfodol i mi adolygu sillafau gyda’r disgyblion, a hynny mewn ffordd drawiadol a chlir. Sylwais wrth addysgu ar-lein fod gwrando am amser hir yn ddiflas ar brydiau a bod lefelau canolbwyntio’r disgyblion yn disgyn oherwydd hynny. Darganfyddais fideo ar youtube oedd yn ymarfer sillafau mewn ffordd hwyliog drwy ganu cân ar ffurf rap. Roeddwn yn ffyddiog byddai hyn yn adnodd gwych i’r disgyblion a braf yw gallu dweud ei fod yn llwyddiannus. Yn deillio o hyn, roedd gan bob disgybl dealltwriaeth dda iawn am sillafau a llwyddodd pob disgybl ysgrifennu ‘cinquain poem’ wrth gyfeirio at y meini prawf llwyddiant.

Gofynnodd yr athrawes ddosbarth i mi addysgu’r disgyblion am gyfarwyddiadau a symudiadau megis chwith, dde, ymlaen ac yn ôl. Nid oeddwn erioed wedi dysgu’r elfen yma o’r blaen, yn enwedig i ddisgyblion Derbyn. Gan mai thema’r dosbarth oedd Pentre Bach roeddwn am ddysgu’n drawsgwricwlaidd os yn bosib a defnyddio’r thema fel sbardun. Ymchwiliais am ffyrdd roedd athrawon eraill wedi addysgu sgiliau tebyg a’r manteision ac anfanteision o wneud hynny. Dysgais fod nifer fawr o athrawon yn defnyddio Beebot er mwyn cyflwyno cyfarwyddiadau a symudiadau am eu bod yn adnodd gweledol, go iawn. Mae’n holl bwysig esbonio pwrpas Beebot, sut i’w ddefnyddio, a’i dreialu fel dosbarth yn gyntaf cyn gweithio fel grŵp neu’n unigol (Vacca, 2017).  
Cyn cyflwyno’r Beebot i’r disgyblion roedd angen cyflwyno a mireinio gwybodaeth a dealltwriaeth y disgyblion am chwith, dde, ymlaen ac yn ôl. Defnyddiwyd cardiau arwyddion a rhifau er mwyn ymarfer hyn. Er enghraifft, pan ddangoswyd rhif 5 ac arwydd ymlaen roedd angen i’r disgyblion gerdded ymlaen 5 cam. Ar ôl i’r disgyblion fagu hyder wrth wneud hynny, roeddwn yn barod i gyflwyno’r Beebot iddynt.
Wrth ddefnyddio Beebot gall ddisgyblion ymestyn eu sgiliau rhagfynegi a bod yn fwy annibynnol wrth fewnbynnu cyfarwyddyd iddynt er mwyn symud. Golyga hyn felly fod y disgyblion yn medru gwirio atebion eu hunain wrth weld os oedd y Beebot wedi symud i’r man cywir neu beidio. Cafodd y cyfarwyddiadau y gwelir uchod eu gwahaniaethu yn ôl tri lefel gallu rhifedd er mwyn symud y Beebot o amgylch Pentre Bach. Teimlaf fod cyflwyno’r symudiadau yn gyntaf wedi bod yn fuddiol iawn ac yn sylfaen da i’r disgyblion cyn symud ymlaen i gyflwyno’r Beebot. 
___________________________________________________________________
Adfyfyrio ar gynllunio ar gyfer dilyniant (Tab 7)
Profiad Dysgu Proffesiynol Templed 1: Datblygu’r Gymraeg yn y Cyfnod Sylfaen
Safon Addysgeg: Hyrwyddo: Dilyniant mewn dysgu
Beth wnaethoch chi a pham?
[image: ]Defnyddiais arferiad yr Ysgol o gyflwyno llythrennau a'u synnu i'r dosbarth Derbyn trwy ddefnyddio wyddor ystumiau. Golyga hyn ein bod yn gwneud ystum i gyd-fynd gyda sain llythyren er mwyn eu helpu i gofio sain y lythyren. Roedd y weithgaredd hon yn cael ei wneud yn ddyddiol yn y bore er mwyn atgoffa'r disgyblion a chynhesu'r meddwl. Cafodd yr wyddor ystumiau ei ddefnyddio wrth i mi wneud tasgau yn y Gymraeg gyda'r disgyblion yn ysgrifenedig er mwyn atgyfnerthu sut mae llythyren benodol yn edrych, a'u cynorthwyo wrth gwblhau'r dasg. Enghreifftiau o'r tasgau yma oedd trefnu gweithgareddau i gyfateb gyda trefn diwrnod, ysgrifennu llythyr o ddiolch i Fflic a Fflac. Dull arall oedd yr ysgol yn defnyddio er mwyn ymestyn sgiliau llythrennedd oedd Aled afal, sef ysgrifennu priflythyren yn wyrdd ac atalnod llawn yn goch. Er mwyn modeli hyn fe greuais wal weithio er mwyn arddangos enghraifft o lythyr i'r disgyblion oedd yn cynnwys strategaeth Aled afal hefyd. 
Yr wyddor ystumiau a ddefnyddiwyd yn ddyddiol. 

Cynllun Gwers sy’n cynnwys Nod y Wers a’r Meini Prawf Llwyddiant. 

Enghraifft o lythyr i’w arddangos ar y wal weithio yn yr ystafell ddosbarth. 



Beth rydych chi wedi’i ddysgu?
Dysgais fod ail adrodd patrymau a strategaethau yn ddyddiol i ddisgyblion yn effeithiol tu hwnt. Mae’r manteision o wneud hynny hyd yn oed yn fwy yn y Cyfnod Sylfaen, am eu bod yn cael eu trochi yn yr iaith ac yn sylfaen ieithyddol da iddynt. Trwy wneud hyn mae disgyblion yn fwy tebygol o'u cofio ac o ganlyniad yn fwy hyderus i'w defnyddio yn eu gwaith. Gall pum munud bob bore neu’n ddyddiol gael cymaint o effaith bositif ar sgiliau llythrennedd y disgyblion sy'n eu cynorthwyo i ddatblygu eu sgiliau iaith Gymraeg. “Mae dealltwriaeth staff o ddarpariaeth effeithiol yn y cyfnod sylfaen a datblygiad plant yn eu galluogi i gynorthwyo’r plant i arwain eu dysgu eu hunain wrth gymryd rhan yn y gweithgareddau” (Estyn, 2019). 
Beth nesaf?
Dysgais nad yw pob disgybl yr un mor hyderus wrth ddefnyddio'r iaith Gymraeg a maent yn datblygu ar wahanol gyflymder yn ieithyddol. Gwelwyd gwahaniaeth mawr rhwng disgyblion sydd o gartrefi Cymraeg i gymharu gyda di-Gymraeg. Felly, roedd gwneud yr ymarfer fer hon yn ddyddiol o fudd i bob disgybl er mwyn mireinio eu sgiliau llythrennedd a'u datblygiad Cymraeg. Gobeithiaf ddefnyddio'r strategaeth hon ar fy nghyfnod addysgu nesaf pe byddwn yn dysgu yn y Cyfnod Sylfaen eto neu hyd yn oed i ddisgyblion ADY. Roeddwn yn falch iawn o dderbyn y safon uwch law a thu hwnt ar gyfer fy nefnydd o'r iaith Gymraeg gan fy mentor dosbarth. 



Profiad Dysgu Proffesiynol Templed 2: Gwersi Saesneg – Dathlu Diwrnod y Llyfr 
Safon Addysgeg: Hyrwyddo: Dilyniant mewn dysgu
Beth wnaethoch chi a pham?
Yn arwain at Ddiwrnod y Llyfr rhoddwyd ffocws ar lyfrau darllen Saesneg y disgyblion. Gan fod dysgu wedi bod ar-lein am bron i dri mis, golyga hyn nad oeddwn wedi gallu gwrando ar ddisgyblion yn darllen yn y Gymraeg nac yn y Saesneg. Daethom i'r penderfyniad i ffocysu ar sgiliau darllen Saesneg y disgyblion yr wythnos hon ac felly cynlluniwyd dwy dasg ddilynol ar eu cyfer. Meddyliais am ffyrdd y gallwn glywed y disgyblion yn darllen, ond nid oedd yn realistig i fedru clywed pob disgybl yn darllen yn ystod ein gwersi cydamserol, a ni fyddai'n deg eu gorfodi i ddarllen o flaen eu cyfoedion. Felly, penderfynais gosod tasg iddynt ddarllen eu llyfrau darllen Saesneg am gyfnod o hyd at 15 munud wrth ddefnyddio Flipgrid. Golyga hyn fy mod yn medru rhoi adborth personol ysgrifenedig iddynt am eu darllen. Y diwrnod wedyn sef Diwrnod y llyfr, cynlluniais dasg ysgrifennu adolygiad llyfr trwy gyfrwng y Saesneg. Yn deillio o'r llyfr wnaethant ddarllen y diwrnod cynt, roedd angen iddynt gwblhau adolygiad llyfr oedd wedi ei wahaniaethu pedair gwaith. Gan nad oeddent yn yr ystafell ddosbarth, roedd ganddynt ryddid i ddewis y daflen waith mwyaf addas ar eu cyfer nhw. Bu hyn hefyd yn gyfle iddynt herio eu hunain wrth ddewis y daflen waith oedd ar lefel uwch. 
Beth rydych chi wedi’i ddysgu?
Mae diwrnod y llyfr yn ddiwrnod poblogaidd iawn yn ein calendr ac ym myd llenyddiaeth. Er ein bod yn dysgu ar-lein, teimlais ei fod yn bwysig i ni roi sylw iddo gan ei fod yn gyfle ac yn sbardun da er mwyn annog disgyblion i ddarllen. Wrth roi rhyddid iddynt ddewis eu llyfr darllen, er enghraifft, nofel, comig, cylchgrawn ayyb, roedd eu hymateb i'r dasg llawer gwell. Cydnabydda Estyn (2019) arfer da o roi perchnogaeth i’r disgyblion yn eu gwaith, ac o ganlyniad gwelwyd lefelau cymhelliant uchel gan y disgyblion wrth gwblhau tasgau, a’r gallu i drafod eu gwaith yn ddeallus. Gall ddarllen fod yn her i nifer o blant a nid yw bob amser yn sgil maent yn mwynhau gwneud. Teimlais fod gosod tasg fel yma yn sicrhau eu bod yn ymarfer eu sgiliau darllen mewn ffordd nad oedd yn amlwg iddyn nhw. Llwyddwyd cynnal dilyniant yn y dysgu a chyflwyno pwrpas a bwriad adolygiad llyfr. O ganlyniad, bydd modd ail ymweld gydag hyn mewn gwersi eraill ac yn y Gymraeg. Roedd creu templed o adolygiad llyfr i'r disgyblion oedd wedi ei gwblhau yn fuddiol iawn, yn enwedig wrth gynnwys llyfr 'Diary of a Whimpy Kid' am ei fod o ddiddordeb iddynt. Dwi'n amau os na fyddwn wedi gwahaniaethu'r dasg a wedi cynhyrchu pedwar templed i'r disgyblion, ni fyddant wedi cyflawni gwaith cystal. Oherwydd hynny, byddaf yn sicr yn eu defnyddio eto yn y dyfodol ac yn eu rhannu gyda chyd-weithwyr. 
Beth nesaf?
Roeddwn yn hoff iawn o ddefnyddio Flipgrid er mwyn clywed y disgyblion yn darllen a theimlaf ei fod yn ffordd dda iawn o allu gwrando ar ddisgyblion yn darllen yn eu tro. Gall amser fod yn brin iawn yn ystod diwrnod yn yr Ysgol a felly gallai hyn fod yn syniad fel tasg gwaith cartref neu fod disgyblion yn recordio eu hunain yn yr Ysgol a byddwn yn medru gwrando a rhoi ac adborth iddynt pan fyddwn yn cael cyfle. Ni fyddai'n ddelfrydol bob amser, ond gallai fod yn syniad wrth symud ymlaen. 
[image: ]Sleid pŵerbwynt o’r wers gydamserol ar ‘Microsoft Teams’ a’r pedwar taflen waith wedi eu gwahaniaethu. 

_____________________________________________________________________
Adfyfyrio ar gynllunio ar y Pedwar Diben (Tab 7)
[bookmark: _Hlk69393953]Profiad Dysgu Proffesiynol Templed 1: Dysgu’n drawsgwricwlaidd wrth gynnal arbrawf wyddonol 
Safon Addysgeg: Hyrwyddo: Pedwar diben
Beth wnaethoch chi a pham?
Thema gwyddoniaeth y dosbarth dros yr hanner tymor oedd Grymoedd ac er ein bod ni'n dysgu ar-lein roedd angen manteisio ar bob cyfle i barhau gyda'r dysgu yn yr un modd gyda dysgu yn yr ystafell ddosbarth. Roeddwn am gynnal cysondeb ac addysgu'r un mor safonol i gymharu gyda dysgu wyneb yn wyneb. Ymchwiliais am arbrofion grymoedd a meddyliais sut gallwn ddarparu cyfleoedd i'r disgyblion gymryd rhan a gweld yr arbrawf go iawn. Wedi trafod gyda fy mentor daethom i'r casgliad byddai'n realistig cynnal arbrawf parasiwt gyda'r disgyblion, ond byddai angen gwneud hynny dros gyfres o wersi yn hytrach na gwers neu ddwy yn yr ystafell ddosbarth gan ni fyddwn yno i'w helpu a'u harwain cam wrth gam. Rhagdybiais ni fyddai'n ddelfrydol cynnal yr arbrawf yn fyw yn ystod ein gwersi cydamserol am fod y cefndir ar Teams yn gallu effeithio ar yr hyn roedd y disgyblion yn gallu gweld gennyf a nid oedd yn bosib i bob rhiant/gwarchodwr fod yn bresennol yn ystod y wers. Roeddwn yn gwybod byddai nifer o ddisgyblion yn cael trafferth cofio'r hyn roeddwn wedi dweud wrthym am wneud ar gyfer y wers nesaf, felly penderfynais greu iMovie cam wrth gam ar gyfer pob gwers. Golyga hyn fod y disgyblion yn medru clywed yr iaith Gymraeg ar lafar, ail wylio'r fideo'n ddiddiwedd, a gallai'r rhieni di-Gymraeg weld y lluniau cam wrth gam er mwyn modeli'r hyn oedd angen gwneud. Trwy gydol y gwersi, roedd angen i'r disgyblion gwneud defnydd sylweddol o'u sgiliau rhifedd, er enghraifft, mesur y llinyn a'r parasiwt, amseru'r parasiwt yn disgyn, cyfrifo'r gwahaniaeth a chyfartaledd ar gyfer yr amser. Dangosa hyn eu gwytnwch i fod yn ddysgwyr uchelgeisiol a galluog wrth egluro’r syniadau a chysyniadau roeddent yn dysgu amdanynt, gallu defnyddio rhif yn effeithiol mewn gwahanol gyd-destunau a bod yn ymholgar wrth fwynhau datrys problemau.  Yn ogystal, bu'n rhaid iddynt ddefnyddio eu sgiliau meddwl er mwyn rhagfynegi pa barasiwt oeddent yn credu byddai'n disgyn cyflyma ac yna dod i gasgliad wedi iddynt gynnal yr arbrawf dair gwaith, a hynny'n brawf teg. 
[bookmark: _Hlk69395121]Beth rydych chi wedi’i ddysgu?
Dysgais fod cynnal arbrawf gwyddonol a dysgu'n drawsgwricwlaidd yn fuddiol iawn i'r disgyblion gan eu bod yn gweld dros eu hunain sut gallwn ddefnyddio sgiliau mewn gwahanol gyd-destun. Wrth ddefnyddio sgiliau rhifedd mewn gwersi nad oedd yn cael eu labelu fel 'gwersi Mathemateg', roedd yn braf gweld disgyblion nad yw'n hoff o wersi Mathemateg yn defnyddio eu sgiliau rhifedd yn ddi-ffwdan ac yn barod i ddysgu mwy. Amlyga hyn pa mor bwysig ydyw i ddysgu'n drawsgwricwlaidd am fod disgyblion weithiau yn cysylltu sgiliau penodol gyda meysydd dysgu penodol, a chaiff hyn effaith ar eu hagwedd at y dysgu. Atega Price-Mitchell (2015) fod manteision cynnal arbrawf yn anferthol. Mae’n gyfle i ddisgyblion ddatblygu dyfeisgarwch, sgiliau cynllunio, chwilfrydedd a gofyn cwestiynau er mwyn cael gwell dealltwriaeth o’r byd o’u cwmpas.
Beth nesaf?
[image: ][image: ]Teimlaf fod creu'r clipiau fideo wedi bod o fudd i'r disgyblion ac wedi llwyddo eu harwain cam wrth gam er mwyn cynnal yr arbrawf yn annibynnol wrth ddilyn model. Byddaf yn defnyddio iMovie eto yn yr ystafell ddosbarth gan ei fod yn adnodd da iawn a byddai'n ddefnyddiol iawn mewn ardaloedd parhaus a heriau. Gallwn greu clip fideo yn esbonio gwahanol dasgau ac yna byddai modd i'r disgyblion wylio'r fideo pan fod angen er mwyn darganfod beth i'w wneud a magu sgiliau annibyniaeth trwy wneud hynny. 

Profiad Dysgu Proffesiynol Templed 2: Hyrwyddo dysgu o fewn Thema trwy wahanol brofiadau 
Safon Addysgeg: Hyrwyddo: Pedwar diben
Beth wnaethoch chi a pham?
Thema'r dosbarth oedd y Celtiaid ac felly es ati i feddwl sut byddwn yn medru cynnig amryw o brofiadau i'r disgyblion wrth iddynt gyfuno eu gwybodaeth a dealltwriaeth mewn gwahanol meysydd dysgu. Roeddwn am iddynt gael profi gweithgareddau a fyddai'n debyg i'r hyn wnaeth y Celtiaid brofi. Cawson nhw gyfle i ddylunio, creu a gwerthuso tarian Geltaidd a chyfansoddi darn o gerddoriaeth Celtaidd ar sgor graffeg mewn grwpiau gan ddefnyddio offerynnau taro di-draw. Wedi iddynt ymarfer eu cyfansoddiad fe wnaethant berfformio eu cerddoriaeth i weddill y dosbarth ac fe [image: ]wnes i recordio eu perfformiad gan greu cod [image: ]QR ohono i roi yn eu llyfrau tystiolaeth.

Beth rydych chi wedi’i ddysgu?
Dysgais fod cynnig a chynllunio profiadau ymarferol ar gyfer disgyblion yn llawer mwy effeithiol er mwyn iddynt brofi'r profiad eu hunain, yn hytrach na gweld rhywun arall yn ei wneud neu clip fideo o enghraifft. Rhaid canmol pob disgybl am fod yn gyfranwyr mentrus a chreadigol wrth fanteisio ar gyfleoedd a mentro’n bwyllog er mwyn mynegi syniadau ac emosiynau drwy wahanol gyfryngau. Teimlaf fy mod wedi cyfuno'r dysgu yn berthnasol a roedd y disgyblion yn medru defnyddio eu gwybodaeth a dealltwriaeth blaenorol wrth drafod a rhesymu offerynnau Oes y Celtiaid. Gan fod Cerddoriaeth yn un o fy meysydd mwyaf hyderus roeddwn yn medru modeli ac adeiladu ar y broses o gyfansoddi trwy ddefnyddio gwahanol rhythmau. Gwnes hyn trwy ddefnyddio clapio rhythmau syml yn gyntaf cyn symud ymlaen i rhythmau caletach a chyflwyno'r offerynnau taro yn olaf. Sylweddolais fod ambell ddisgybl yn ei weld yn anodd wrth i mi gyflwyno rhythmau mwy cymhleth, felly roedd yn bwysig i mi fodeli rhythmau o wahanol lefelau er mwyn sicrhau fod pob disgybl yn llwyddo gydag elfen o her fel oedd angen.  Rhannais y profiad hyn gydag athrawon eraill CA2 gan eu bod nhw am wneud gweithgaredd o'r fath gyda'i dosbarth nhw ond roeddent am syniadau o sut oedd symleiddio'r broses o gyfansoddi cyn ei adeiladu i gyflwyno elfen o her. Bu hyn yn ddefnyddiol iddynt hefyd gan nad oeddent yn hyderus yn y maes cerddorol. 
Beth nesaf?
Rwyf am ddefnyddio'r weithgaredd hwn yn y dyfodol gan ei fod yn addas mewn themau eraill. Mae'n gyfle i blethu'r dysgu yn drawsgwricwlaidd a mae'n gyfle i sicrhau dilyniant yn y dysgu wrth gyfansoddi, perfformio a gwerthuso. Pe bawn i'n cael y cyfle i ail ymweld gyda gweithgaredd tebyg gallwn roi cyfle i'r disgyblion perfformio eu cyfansoddiad i ddosbarth arall neu mewn gwasanaeth ysgol gyfan. Rwyf am ymchwilio i weld sut mae athrawon eraill yn mynd ati i gwblhau tasgau tebyg a pha ddull cyfansoddi maent yn defnyddio e.e. sgor graffeg. Bydd hyn yn ehangu fy ngwybodaeth bersonol o sut mae athrawon eraill yn cyflwyno tasgau tebyg ac ati. 
Rhan 2: Adfyfyrio Beirniadol
Bwriadaf adfyfyrio’n feirniadol ar fy nghynnydd pedagogaidd wrth ffocysu ar faes penodol ar gyfer fy natblygiad proffesiynol. Gwnaf hynny drwy gyfiawnhau’r camau nesaf ar gyfer datblygiad er mwyn gwella fy arfer. Ffocysaf ar agwedd o gyfrifoldeb trawsgwricwlaidd, sef cyfeirio at y Fframwaith Cymhwysedd Digidol (2008) wrth addysgu pob Maes Dysgu a Phrofiad yn y sector cynradd. Trwy ddatblygu fy sgiliau personol o wneud cysylltiadau trawsgwricwlaidd, byddaf yn gwneud cysylltiadau cyson gyda’r safonau SAC (2019) wrth gynnig arbenigedd, datblygu technegau newydd a gwerthuso effaith newid mewn arfer. Ni fydd y gwaith ymchwil a dyfalbarhad o fudd i mi yn unig, ond bydd hefyd yn werthfawr i’r disgyblion fyddaf yn addysgu a fy nghyd-weithwyr wrth i mi rannu syniadau a chanfyddiadau gyda hwy. Un o fy nhargedau canol lleoliad oedd parhau i ymchwilio technegau newydd o addysgu ar-lein er mwyn darparu amrywiaeth o brofiadau i’r dysgwyr. Er mwyn gwneud hyn, treualais ‘Escape Room’ rhyngweithiol gan ddefnyddio Google forms.
Amlygwyd pwysigrwydd technoleg ym myd addysg dros y flwyddyn ddiwethaf, a bu’n gyfle gwych i lawer ohonom ddatblygu gwytnwch wrth wynebu heriau wrth ddefnyddio offer digidol a meddalwedd anghyfarwydd. Atega Claire Dorris (2020) hyn wrth ddatgan gallai neb rhagdybio pa mor werthfawr byddai technoleg i’n cefnogi wrth ddysgu o adref yn ystod y cyfnod clo, na chwaith pa mor gyflym byddai rhaid i ysgolion addasu eu harfer. Gan fod y rhan helaeth o fy mhrofiad addysgu proffesiynol olaf wedi bod ar-lein, bu hyn yn gyfle gwych i mi wneud datblygiad proffesiynol personol am fod defnyddio offer digidol a thechnoleg yn un o fy ngwendidau. Law yn llaw â hyn, roedd yn sylfaen gwych i mi gyfarwyddo a gwneud defnydd o’r Fframwaith Cymhwysedd Digidol (2008) wrth gyflwyno tasgau. Profwyd ei bwrpas a manteision ar draws y meysydd dysgu, a sylweddolais ar hyder disgyblion yn cynyddu wrth ddefnyddio offer digidol a thechnoleg i gwblhau tasgau anghydamserol, yn annibynnol. Cyfateba hyn gyda chred Llywodraeth Cymru (2020) o gyfrifoldeb ysgolion ac ymarferwyr i ddatblygu cwricwlwm sy’n plethu cyfleoedd i ddisgyblion gymhwyso sgiliau trawsgwricwlaidd gorfodol. Am fy mod wedi profi llwyddiant dysgu’n drawsgwricwlaidd ar-lein ac wedi cyfarwyddo’n fwyfwy gyda gwahanol feddalwedd digidol, dwi am drosglwyddo hyn i’r ystafell ddosbarth. Trwy wneud hyn, gallaf gyfoethogi profiadau’r dysgwyr yn fwyfwy a gwneud cysylltiadau gyda’r pedwar diben ar bob cyfle posib.
Pwysleisia Donaldson (2015) fod angen lefelau uwch o gymhwysedd digidol ar ein plant a phobl ifanc am eu bod yn rhan o fyd digidol lle mae eu bywydau yn amgylchynu gyda gwahanol fathau o dechnoleg sy’n newid yn gyflym. Er mwyn caniatáu hyn, mae’n hanfodol fod athrawon ym myd addysg ar flaen y gad ac yn hollol hyderus wrth ddefnyddio gwahanol offer a’n medru trosglwyddo ein sgiliau technoleg ragorol i’n plant a phobl ifanc. Nid yw defnyddio technoleg yn ddigon, ond mae angen i ni ddarparu cyfleoedd i’n dysgwyr i fedru “datblygu’r wybodaeth a’r sgiliau sydd eu hangen i ymwneud â’r dechnoleg honno mewn ffordd greadigol fel dysgwyr ac fel aelodau o weithlu technegol gymwys y dyfodol” (Donaldson, 2015, t.8). Mae twf enfawr wedi bod ym myd technoleg dros y blynyddoedd diwethaf a dadleua Grŵp Llywio TGCh i Lywodraeth Cymru (2013) fod cymhwysedd digidol yr un mor bwysig â llythrennedd a rhifedd. O ganlyniad, maent o’r farn dylai pawb sy’n dechrau yn y proffesiwn addysg fod yn hollol gymwys i allu cyflwyno’r fframwaith cymhwysedd digidol. Yn ychwanegol, os nad yw athrawon sydd eisoes yn y proffesiwn yn gymwys i wneud hyn, mae angen iddynt dderbyn hyfforddiant er mwyn sicrhau cysondeb i bob dysgwr ym mhob ysgol ar draws y wlad. Mae rhannu arferion da o fewn Ysgolion yn holl bwysig ac yn allweddol er mwyn rhannu syniadau, heriau a llwyddiannau. Nid yw’n realistig i bob athro/wes gael cyfrifoldeb am bob elfen o’r dysgu, felly awgryma adroddiad Donaldson (2015) y dylai ysgolion nodi aelod staff penodol er mwyn arwain a hybu pob un o’r tri chyfrifoldeb trawsgwricwlaidd.
Trwy wneud cysylltiadau cryf a chyson gyda’r Fframwaith Cymhwysedd Digidol (2008), gallaf ddarparu cyfleoedd i’r disgyblion egino yn ôl pedwar diben y Cwricwlwm i Gymru. Er mwyn eu cefnogi i fod yn ddysgwyr uchelgeisiol a galluog, gellir darparu profiadau iddynt “ddefnyddio technolegau digidol yn greadigol i gyfathrebu a dod o hyd i wybodaeth a’i dadansoddi” (Donaldson, 2015, t.29). Ar y llaw arall, mae modd iddynt fod yn gyfranwyr mentrus, creadigol ac unigolion iach, hyderus wrth ddefnyddio sgiliau mathemategol a digidol i gyflawni gwaith unigol neu mewn grwpiau, a hynny mewn modd diogel a pharchus.  Mae Donaldson (2015) yn ffyddiog os yw’r addysgu a dysgu yn dda, yna bydd y cyfrifoldebau trawsgwricwlaidd yn cael eu cryfhau’n gyson a bydd ystod o gyfleoedd yn cael eu darparu er mwyn i’r disgyblion eu hymarfer. Cefnoga Llywodraeth Cymru (2020) hyn gan bwysleisio fod sgiliau trawsgwricwlaidd yn hanfodol er mwyn dysgu a’u bod yn galluogi dysgwyr i ganfod gwybodaeth. Caniatâ’r sgiliau iddynt addasu, dysgu sgiliau newydd gydol oes, a’u paratoi i ymdopi gyda sefyllfaoedd bywyd newydd. Yn ychwanegol, maent “yn sgiliau y gellir eu trosglwyddo i fyd gwaith, gan alluogi dysgwyr i addasu a ffynnu yn y byd sydd ohoni” (Llywodraeth Cymru, 2020).
Bwriadaf ehangu’r sgiliau technoleg a ddatblygais wrth addysgu ar-lein a’u haddasu er mwyn gwneud defnydd ohonynt yn yr ystafell ddosbarth. Dwi’n ffyddiog bydd gwneud defnydd cyson a phwrpasol o feddalwedd amrywiol yn cyfoethogi’r dysgu a’n cefnogi dilyniant disgyblion. Er enghraifft, gosod tasgau a heriau ar draws y meysydd dysgu i ddisgyblion eu cwblhau yn annibynnol neu gyda chyd-ddisgyblion, sydd yn gysylltiedig gyda’r Fframwaith Cymhwysedd Digidol (2008). Caiff ysgol ei chanmol gan Estyn (2016) am ei hymdrech ysgubol i roi’r medrau sydd angen ar ddisgyblion i fod yn ddinasyddion modern yr 21ain ganrif, a’u galluogi i fanteisio ar ystod eang o ddyfeisiau technoleg ddigidol yn ystod eu hamser yn yr ysgol. Galluoga hyn i ddisgyblion wneud cynnydd cyflym a chyflawni safonau rhagorol yn nhechnoleg gwybodaeth a chyfathrebu. Yn ychwanegol, “mae athrawon wedi ymgorffori technoleg ddigidol a dysgu digidol ar draws y cwricwlwm drwy ystod o brofiadau cyfoethog i ddisgyblion yn yr ystafell ddosbarth” (Estyn, 2016). Yn ogystal, dywed The Scottish Government (2016) fod cymhwysedd digidol yn medru gwneud cyfranogiad sylweddol i addysg os caiff ei ddefnyddio yn effeithiol ac yn briodol. “Digital technology can enhance learning and teaching, equip our children and young people with vital digital skills and cruicially, it can lead to improved educational outcomes” (The Scottish Government, 2016, t.3). Profa ymchwil gan The Scottish Government (2016) wrth gyd-weithio gyda 92 o blant 8-11 oed ar draws Yr Alban, fod gan bob un ohonynt amlygiad cryf gyda thechnoleg ddigidol. Roeddent o’r farn fod technoleg ddigidol yn gwneud dysgu’n fwy hwyl a’u bod am weld mwy o ddefnydd ohono yn eu gwersi.
If used appropriately, digital technology can act as a powerful, flexible and engagig tool for educators that can enhance what they already do so well; teach our children and young people (The Scottish Government, 2016, t.8). 
Noda Donaldson (2015) fod angen ymchwilio i gyfleoedd i wneud mwy o ddefnydd o recordio digidol. Yn deillio o hyn, profodd y cyfnod clo fod athrawon a staff eraill ym myd addysg wedi mynd i’r afael gydag hyn erbyn heddiw ac wedi profi eu heffeithiolrwydd. Er enghraifft, wrth ddefnyddio Microsoft Teams i gynnal gwersi cydamserol, google classrooms, Flipgrid a HWB. Cytuna Reich (2020) fod amgylcheddau dysgu ar-lein sydd wedi eu cynllunio’n dda yn gallu annog perthnasau ystyrlon, a bod gan ddysgu ar-lein y potensial i ragori ffiniau’r ystafell ddosbarth. Ond ar y llaw arall, mae nifer o ddisgyblion yn cael trafferth canolbwyntio am amser hir wrth edrych ar sgrin. Daw Reich (2020) i’r casgliad nad oes gennym offer ar-lein ac adnoddau sydd yn well na llyfrau ar gyfer y rhan helaeth o ddysgu. Er mwyn integreiddio technoleg i’r dysgu, rhaid rhoi amser i’r athrawon a myfyrwyr i gyfarwyddo ac arbrofi gydag offer, dulliau a phedagogau.
For most teachers, the road to more effective teaching with technology looks less like a transformation, and more like tinkering: a slow and steady process towards identifying the right tool or approach for particular students in a particular context (Reich, 2020). 
Yn deillio o’r anfanteision o addysgu ar-lein daeth nifer o fanteision. Dywed Wightwick (2020) wrth Wales Online fod nifer o rieni wedi canmol athrawon am eu gwaith a’u dyfalbarhad er mwyn parhau i addysgu eu plant er gwaethaf y sefyllfa. Daeth i’r amlwg fod nifer fawr o rieni ddim yn ymwybodol faint o waith cynllunio, dysgu a marcio sydd gan athrawon i’w wneud. Felly, mae’r flwyddyn ddiwethaf wedi bod yn agoriad llygad i nifer ac wedi gwneud i nifer werthfawrogi’r hyn mae’r athrawon yn gwneud dros eu plant hyd yn oed yn fwy. Cyfateba hyn gyda chred Donaldson (2015) o ddefnyddio cyfryngau digidol i roi adborth mwy cyson, gan gynnwys y manteision i rieni a gofalwyr am fod modd iddynt ymwneud yn fwy gyda dysgu eu plant. Cydnabydda Estyn (2016) arfer da o ddefnyddio technoleg ddigidol ym mywyd ysgol gynradd lle llwyddwyd gwella cymhwysedd digidol disgyblion, staff, rhieni, llywodraethwyr a’r gymuned ehangach, wrth gynnal hyfforddiant llwyddiannus. Profodd hyn bwysigrwydd llais y disgyblion gan fod rhieni yn ymateb yn fwy effeithiol ac yn fwy parod i wrando wrth gael eu haddysgu gan y disgyblion. 
Yn ogystal â’r holl fanteision o blethu cymhwysedd digidol ar draws y meysydd dysgu, rhaid cynllunio’n bwyllog fel ysgol gyfan er mwyn anelu at y canlyniadau gorau posib o’u defnydd. Dywed Llywodraeth Cymru (2019) bydd y ffordd caiff yr amgylchedd digidol ei reoli yn dylanwadu ar ba mor dda caiff y cwricwlwm ei gyflwyno. Mae angen i arweinwyr ysgolion ddangos sut byddant yn gwneud defnydd o dechnoleg ddigidol er mwyn bodloni anghenion eu dysgwyr, a sicrhau eu bod yn cynnwys y staff addysgu a’r staff technegol yn y broses cynllunio. Yn ychwanegol, dylid ystyried cyllid wrth ddewis offer a sicrhau “fod gennych weledigaeth neu strategaeth ar waith ar gyfer y ffordd y bydd technoleg yn helpu i gyflwyno’r cwricwlwm cyn ystyried prynu unrhyw ddyfais” (Llywodraeth Cymru, 2019).
Amlinella Jacob (2016) ambell her o ddysgu digidol gan gyfeirio at gymhelliant disgybl. Os defnyddir technoleg er mwyn cymell a defnyddio deunyddiau sydd o ddiddordeb, byddai hyn o fantais i ddisgyblion sydd yn tangyflawni neu’n cael trafferth cysylltu gyda’r dysgu. Fodd bynnag, “these technologies often reduce oversight of students, which could be particularly detrimental for children who are less motivated or who receive less structured educational supports at home” (Jacob, 2016). Yn ogystal, amlyga Jacob (2016) hyd yn oed os caiff dysgu digidol ei weithredu yn y ffordd gorau, mae disgyblion yn debygol o fuddio’n wahanol gan ddibynnu ar eu hamgylchiadau personol a’r ysgol.
Mae ymchwilio i’r elfen drawsgwricwlaidd cymhwysedd digidol wedi ehangu fy ngwybodaeth a dealltwriaeth bersonol ymhellach. O ganlyniad, teimlaf yn hyderus i gynnig arbenigedd yn y maes pan fyddaf yn derbyn swydd fel athrawes. Wedi fy nghyfnod addysgu proffesiynol ddod i ben, roeddwn wedi parhau i ymchwilio a dysgu wrth gyd-fyfyrwyr am eu profiadau o ddefnyddio cymhwysedd digidol wrth addysgu ar-lein ac yn yr ystafell ddosbarth. Gwelais fudd mawr wrth rannu syniadau gydag eraill a gweld syniadau athrawon ar draws y byd ar y we. Byddaf yn sicr o fanteisio ar bob cyfle i ymwneud gyda chyrsiau am feddalwedd ac offer digidol gwahanol er mwyn parhau i ddatblygu fy sgiliau personol a chyfoethogi’r ddarpariaeth i fy nisgyblion. Dysgais fod nifer o gyfyngiadau wrth gyfeirio at y fframwaith cymhwysedd digidol yn gyson yn y dysgu, yn enwedig os oes prinder offer digidol yn yr ysgol. Felly, er ei fod yn fanteisiol iawn i’w gynnwys yn y dysgu, mae’n bwysig ystyried heriau posib a pharatoi o flaen llaw gan sicrhau fod cynllun wrth gefn er mwyn addasu’r dysgu pe bai angen. Yn ogystal, byddaf yn cydymffurfio’n drwyadl gyda pholisi digidol ac ar-lein yr ysgol, gan sicrhau fod y disgyblion yn ymwybodol o reolau dysgu ar-lein.  Byddaf yn rhoi pwyslais sylweddol i’r pedwar diben a chynnwys y Meysydd Dysgu a Phrofiad, Cwricwlwm i Gymru (2020) wrth gynllunio tasgau. Law yn llaw â hyn, byddaf yn ystyried elfennau pwrpasol o’r Fframwaith Cymhwysedd Digidol (2008) er mwyn cyfuno amrywiaeth o sgiliau ar gyfer disgyblion. Bwriadaf dwyn i gof model dysgeidiaeth dda Coe et al (2020) sef i ddeall y cynnwys rydych yn addysgu a sut caiff ei ddysgu, creu amgylchedd ddysgu cefnogol, sicrhau rheolaeth dosbarth cadarn er mwyn uchafu’r cyfleoedd dysgu, a chyflwyno cynnwys, gweithgareddau a rhyngweithio sydd yn ysgogi meddwl y dysgwyr.

Did you know...?
Cinquain poems were invented by the

American poet Adelaide Crapsey in Snowfall 2 pllables
chouton white and freezing 4 syllables
softly, gently, falling 6 syllables

drifting, piling up at the fence 8 syllables

Blizzard! 2 syllables

All cinquains have 5 lines
1)1 word to introduce the subject

2) 2 or 3 adjectives

3) 2 or 3 actions

4) a phrase or short sentence about it
5)1 or 2 words to sum it up

Did you know...?

Cinquain is pronounced

‘san-cane’, not 'sin-kwane

It comes from the French word ‘cing,
for five.

Did you know...?

They are also called ‘diamante’ or

diamond poems because of their shape.

What is a syllable?

A syllable is a part of a word that contains sounds of a word. A syllable is

also called a ‘beat’. We can identify syllables by clapping the beats or
rhythm in words.

Let's watch this video to see syllables explained and clapped out

« If you are happy to do so, turn your cameras on so we can practice
clapping syllables before we move on to write our own cinquain poem
T will call your name and you will turn your mic on to clap the syllables

of your name

e.g. Miss Pow-ell

1 2 3
Miss Jones
1 2

Dos-barth Bu-ddug
1 2 3 4

Addysgua | Rhoi cymorth ac adborth ar lafar it disgyblion | Cytuno fel grivp ar 4 bar o wahanol rythm a'u | Taflen sgor graffeg yr un
Dysgu fesul grivp wrth iddynt gyd-weithio. Cynnig nodi ar sgor graffeg eu hunain. Pensiliau
Craidd syniadau, e.e. os yw gnivp yn treulio gormod o | Symud ymlaen i guro’u rhythm wrth glapio — Rwheri
amser yn meddwl am rythmau gwahanol, gallai | pawb yn dilyn yr un rhythm.
25munud | un disgybl feddwl am un bar o rythm ac yna dod | Gallant nodi eu rhythm gan ddefnyddio
a’usyniadau i gyd at ei gilydd er mwyn creud | gwahanol nodiant sydd yn haws i'w weld e.e.,
bar. cylchoedd coch, trionglau gwyrdd ayyb.
Gwrando ar gyfansoddiadau'r disgyblion fesul

newid?
Canmol y disgyblion am eu gwaith yn ystody | Rhoi clod i'w gilydd am eu gwaith.
wers — dewis sér y wers. Ymateb i gwestiynau'r athrawes wrth fynegi eu
Sesiwn Gloi | Cwestiynu —‘Beth oedd y peth anoddach am barn.
gyfansoddi?’
10 munud | ‘A wnaethoch chi fwynhau cyfansoddi?’

Aim

To recognise the features of cinquain poems.

Success Criteria

I know that cinquains have five lines;
I can count the syllables in each line (2, 4, 6, 8, 2);
I know that cinquains should form approximately a diamond shape;

I understand that cinquains don’t have to rhyme.





